Gewapende mans beroof Welkom-kerkArgieffoto Die polisie is op soek na twee “netjies geklede” mans wat glo Vrydag ŉ kerk in Welkom in die Vrystaat beroof het. “Die twee mans het Vrydagoggend die kerk beroof, kort nadat die koster die gebou oopgesluit het,” het konst. Kethabile Mofokeng, ŉ polisiewoordvoerder, Woensdag gesê. Die mans het die gebou betree en die drie werkers in die gebou met ŉ vuurwapen aangehou. “Hulle is met plastiekkabelbandjies vasgebind en die rowers het kontant geëis,” het Mofokeng gesê. ŉ Vrou is glo tydens die voorval aangerand. “Die verdagtes wou ook die kerk se kluissleutels, wat in die vrou se handsak was, hê. Hulle het daarna ŉ onbekende hoeveelheid kontant uit die kluis gesteel en gevlug.” Die polisie ondersoek ŉ saak van gewapende roof.